На паўночным усходзе з Беларуссю суседнічалі Латвія і Літва. Мяжа з Латвіяй пачыналася ў ваколіцах Корсаўкі Люцынскага павета Віцебскай губерні. Люцын заставаўся ў межах Латвіі, але паўднёва-заходняя частка былога павета, цэнтрам якога ён быў, ляжала ўжо на тэрыторыі БНР. Потым мяжа бегла ўздоўж заходняй і паўднёвай мяжы былога Рэжыцкага павета Віцебскай губерні, які аднак, заставаўся з латышскага боку. Затое да тэрыторыі Беларусі залічвалася паўднёвая частка Дзвінскага павета разам з Дзвінскам (Дынабургам).